b'\n_START_ARTICLE_\nMiriam Drev\n_START_SECTION_\n\xc5\xbdivljenje in delo\n_START_PARAGRAPH_\nRodila se je v Ljubljani, del njenih korenin pa sega v Nabre\xc5\xbeino. Diplomirala je iz primerjalne knji\xc5\xbeevnosti in angle\xc5\xa1\xc4\x8dine na Filozofski fakulteti v Ljubljani. S \xc5\xa1tudijsko kolegico Sonjo Toma\xc5\xbei\xc4\x8d je leta 1983 napisala prvo vegetarijansko kuharico v Sloveniji, Sto en zelenjavni jedilnik, ki je bila leta 2011 ponatisnjena v prenovljeni izdaji. Sedem let je z dru\xc5\xbeino pre\xc5\xbeivela na Dunaju, kjer sta bili zasnovani otro\xc5\xa1ka knjiga \xc5\xa0viga gre lu\xc5\xbeat (1995) in pesni\xc5\xa1ka zbirka \xc4\x8casovni kvadrat (2002), ki je bila nominirana za nagrado za knji\xc5\xbeni prvenec. Sledili sta dve knjigi poezije (Rojstva, 2007 in Vodna \xc4\x8drta, 2008), zatem leta 2012 roman V pozla\xc4\x8denem mestu in \xc4\x8detrta knjiga pesmi Sredi kuhinje bi rasla \xc4\x8de\xc5\xa1nja. Leta 2014 je objavila svoj drugi roman, naslovljen Nemir. Po kraj\xc5\xa1em bivanju v Cambridgeu je sodelovala pri urejanju in prevajanju besedil za antologijo Nove britanske pisave. Prevaja iz nem\xc5\xa1\xc4\x8dine in angle\xc5\xa1\xc4\x8dine ter v angle\xc5\xa1\xc4\x8dino. Prevedla je ve\xc4\x8d kot 90 knjig sodobnih in klasi\xc4\x8dnih avtorjev kot tudi knjig za otroke in mladino, med njimi Margaret Atwood, Ralpha Walda Emersona, Iana McEwana, Rabindranatha Tagoreja idr. \xc5\xa0tevilni avtorji so v slovenskem jeziku prvi\xc4\x8d iz\xc5\xa1li na njeno pobudo. Pi\xc5\xa1e knji\xc5\xbeevne kritike in spremne besede k prevodom ter literarne ve\xc4\x8dere in druge oddaje za Radio Slovenija, Ars in za slovensko sekcijo Radia Trst. Za antologijo Pozabljena polovica je napisala \xc5\xa1est portretov pomembnih Slovenk. Leta 2017 je iz\xc5\xa1la njena peta pesni\xc5\xa1ka zbirka, naslovljena Tirso. Leta 2014 in leta 2016 je bila nominirana za nagrado Mira za celotni opus. Miriam Drev je \xc4\x8dlanica Dru\xc5\xa1tva slovenskih pisateljev, SC PEN in Dru\xc5\xa1tva slovenskih knji\xc5\xbeevnih prevajalcev. \xc5\xbdivi kot svobodna kulturna ustvarjalka v Ljubljani.'